Seda seetõttu, et massikorratustes süüdimõistetud mehe advokaat vaidlustas süüdimõistva kohtuotsuse.  Vandeadvokaat Andres Gorkin ei ole rahul oma kaitsealuse Valter Saaliste (25) süüdimõistmisega ning tahab tema suhtes langetatud otsuse tühistamist. Samas ei ole kaebuse arutusele võtmine riigikohtus veel kindel.    Tallinna ringkonnakohus karmistas veebruaris aprillirahutustes laamendanud kahele mehele  määratud tingimisi vanglakaristusi.    Kohus rahuldas Põhja ringkonnaprokuröri Leelet Kivioja kaebuse ning mõistis uue otsusega massikorratuste ajal Tallinnas laamendanud Saalistele tingimisi ühe aasta ja kuue kuu pikkuse ning Anton Stepnoile (22) tingimisi üheaastase vangistuse. Ringkonnakohus määras mõlemale mehele ka kolmeaastase katseaja.    Ringkonnakohus ei pidanud Saaliste ja Stepnoi advokaatide Andres Gorkini ja Mariann Tusti kaebusi põhjendatuks ning jättis need rahuldamata.